Svitvoteris (Teksasas)
Svitvoteris (angl. Sweetwater 'gėlas vanduo') – miestas Jungtinėse Amerikos Valstijose, centriniame Teksase, 65 km į vakarus nuo Abileno, Kalahano vandenskyroje (tarp Breizoso ir Kolorado upių). Nolano apygardos centras. Praeina Dalaso–El Paso plentas ir geležinkelis, atšakos į Laboką. Elektronikos, tekstilės pramonė. Veikia Teksaso valstybinis technikos koledžas, Pionierių miesto apygardos muziejus (indėnų ir pirmųjų kolonistų paveldas), Nolano apygardos koliziejus (vyksta mugės, rodeo, barškuolių parodos). 2020 m. 48,6 % miesto gyventojų buvo baltieji, 41,5 % – lotynoamerikiečiai, 5,6 % – afroamerikiečiai, 3,0 % – mišrios kilmės, 0,8 % – azijiečiai.